Informácia o dočasných opatreniach na liberalizáciu obchodu pri dovoze poľnohospodárskych výrobkov prostredníctvom kvóty  s  pôvodom z Ukrajiny v období **od 4. júna 2022 do 5. júna 2023.**

*Nariadením Európskeho parlamentu a Rady (EÚ) 2022/870 o dočasných opatreniach na liberalizáciu obchodu, ktorými sa dopĺňajú obchodné koncesie uplatniteľné na ukrajinské výrobky podľa Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej* uverejneným v Úradnom vestníku EÚ dňa 03.06.2022 sa zavádzajú dočasné opatrenia na liberalizáciu obchodu medzi Ukrajinou a Európskou úniou.

Podľa čl. 1 bodu 1. c) tohto nariadenia všetky colné kvóty stanovené podľa prílohy I-A k dohode o pridružení sa pozastavujú a výrobky, na ktoré sa tieto kvóty vzťahujú, sa môžu dovážať z Ukrajiny do Únie bez cla.

To znamená, že v období **od** **4. júna 2022** **až** **5. júna 2023**, **nie je potrebné na Pôdohospodárskej platobnej agentúre podať žiadosť o licenciu na nasledovné dovozné kvóty: 09.4306, 09.4307, 09.4308, 09.4270, 09.4600, 09.4601, 09.4602, 09.4271, 09.4272, 09.4275, 09.4276, 09.4273, 09.4274**, uvedené vo Vykonávacom nariadení Komisie (EÚ) 2020/761 ktorým sa stanovujú pravidlá uplatňovania nariadení Európskeho parlamentu a Rady (EÚ) č. 1306/2013, (EÚ) č. 1308/2013 a (EÚ) č. 510/2014, pokiaľ ide o systém správy colných kvót na základe licencií v platnom znení. Zároveň sú poľnohospodárske výrobky dovezené z Ukrajiny podľa hore uvedených dovozných kvót oslobodené od platenia DPH (cla).

**Pokiaľ ide o pozastavené dovozné kvóty (TRQ)**

Podľa Oznámenia Komisie (EÚ) č. Ref. Ares (2022) 4313434 zo dňa 10.06.2022 dovozné licencie týkajúce sa dovozných colných kvót, vydané pred nadobudnutím účinnosti nariadenia, nevyužité alebo využité čiastočne, sú platné aj po nadobudnutí účinnosti nariadenia. Nakoľko by však nebolo vhodné neuvoľniť zábezpeku zloženú k týmto licenciám, bude táto zábezpeka uvoľnená na základe žiadosti zo strany žiadateľa, a to za predpokladu, že:

1. platnosť licencií neskončila dňom nadobudnutia účinnosti nariadenia (EÚ) 2022/870;
2. licencie boli v deň nadobudnutia účinnosti nariadenia (EÚ) 2022/870 využité iba čiastočne alebo vôbec;
3. zostávajúce množstvo výrobkov na licencii bolo počas platnosti licencie prepustené do voľného obehu v režime bezcolného/mimo kvótového režimu

**Pokiaľ ide o colné kvóty platné pre všetky tretie krajiny – *erga omnes***

Držitelia dovozných licencií pre dovozné colné kvóty pre všetky tretie krajiny -*erga omnes (TRQ)* môžu na základe žiadosti požiadať o uvoľnenie zábezpeky zloženej za ich licencie za predpokladu že:

       a.) spĺňajú podmienky platnosti a používania licencie uvedené vyššie;

b.) colné kvóty erga omnes sa vzťahujú na produkty uvedené v prílohe I-A k dohode o

pridružení, pre ktoré sa nariadením (EÚ) 2022/870 zaviedli preferenčné opatrenia;

c.) držitelia licencie počas doby platnosti licencie prepustia do voľného obehu v režim

bezcolného/mimo kvótového režimu otvoreného pre Ukrajinu zostávajúce množstvo

produktov na licencii.

Nariadenie Európskeho parlamentu a Rady (EÚ) 2022/870 nájdete na nižšie uvedenom linku:

<https://eur-lex.europa.eu/legal-content/SK/TXT/?uri=uriserv%3AOJ.L_.2022.152.01.0103.01.SLK&toc=OJ%3AL%3A2022%3A152%3ATOC>

Žiadosť o uvoľnenie zábezpeky k licencií je potrebné poslať na PPA elektronicky cez ÚPVS alebo poštou.